มานีมีหม้อ ร้านชาบูแบบไทยๆที่มีชื่อเสียงในเรื่องของชาบูมันกุ้งหอมมันอร่อยถูกใจลูกค้าที่ได้ทานมาอย่างยาวนาน ร้านนี้ได้นำชื่อของมานะ มานี ปิติ ชูใจ ตัวละครสมัยก่อนมาเป็นคอนเซปท์ร้านให้ดูร่วมสมัย การแต่งแต่งร้านนั้นก็ทำออกมามีสีสันสวยงาม เหมือนได้ย้อนเวลากลับไปอยู่ในหนังสือเรียนสมัยก่อนเลยก็ไม่ปาน 

รสชาติของชาบูทางร้านนั้นก็ออกมาได้อร่อยถูกใจเข้ากันกับบรรยากาศร้านทีเดียวครับ ลูกค้าทีมาทานต่างก็ติดใจในรสชาติจนพูดกันต่อปากต่อปาก จนทำให้ร้านนี้ต้องขยายสาขาออกมาอยู่เรื่อยๆแล้วก็มีลูกค้าเข้าร้านอยู่เสมอๆด้วยเช่นกันครับ

[วิธีการเดินทาง]
สาขานี้ของทางร้านตั้งอยู่ที่ชั้น 3 ของห้าง Central Westgate ครับ ร้านอยู่ในโซนด้านหลังติดกับร้าน Gyu Kaku และ Fuji ครับ เดินเข้ามาโซนด้านหลังนี้เจอแน่นอนครับ ห้างนี้ตั้งอยู่ในย่านบางใหญ่ สามารถนั่งรถไฟฟ้า MRT มาลงที่สถานีตลาดบางใหญ่แล้วเดินทางเชื่อมเข้าห้างมาได้เลย หรือถ้าใครจะขับรถมาจอดก็ได้เช่นกันครับ จอดได้ฟรีครับ

[บรรยากาศ/การบริการ]
สาขานี้ทางร้านตกแต่งได้สีสันฉูดฉาดมากครับ ในร้านนั้นมีหม้อมากมายซึ่งก็เป็นสัญลักษณ์ของที่ร้านอยู่แล้วด้วย ผนังร้านนั้นมีการ์ตูนมานะมานีมาเต็มครับ บรรยากาศเหมือนอยู่ในงานวัดสมัยก่อนเลยก็ไม่ปานครับ ที่นั่งในร้านนั้มีเยอะ แต่ลูกค้าที่มาทานนั้นก็เยอะเช่นกัน ไปทีไรร้านนี้ต้องต่อคิวตลอดเวลาเลยครับ

การบริการของพนักงานที่สาขานี้ส่วนใหญ่จะเดินๆเสิร์ฟเมนูของตัวเองไม่ค่อยสนใจลูกค้าสักเท่าไร ต้องคอยเรียกเอาครับ เข้ามาแล้วทางร้านมีเมนูวางอยู่ให้เรียบร้อยเราก็ติ๊กเมนูที่อยากทานแล้วยืนให้พนักงานได้เลย รออาหารที่สั่งไปสักพักนึงก็ได้ทานแล้วครับ

[รสชาติอาหาร/ความคุ้มค่า]
ร้านนี้เป็นร้านชาบูแบบไทยๆครับมีเมนูเด็ดแบบ D.I.Y ให้เราลองทำทานเล่นกันอยู่หลายเมนูทีเดียว ความเด็ดของที่ร้านนี้นั้นก็อยู่ที่น้ำซุปที่หอมหวานกับน้ำจิ้มสูตรเด็ดที่รสชาติเข้มข้นไม่เหมือนใคร ปรุงใส่พริกกระเทียมมะนาว แซ่บถูกใจเลยครับ

วันนี้ผมมาทานเมนูชาบูมันกุ้งเหมือนเดิมครับ มาร้านนี้แล้วไม่ทานชาบูมันกุ้งก็เหมือนจะมาไม่ถึงที่ร้าน ฮ่าๆ ผมเองเคยลองมาทานแล้วครั้งนึงแล้วรู้สึกว่าไม่ค่อยว้าวสักเท่าไร คราวนี้มากับอีกคนที่ชอบร้านนี้เป็นชีวิตจิตใจ เลยสั่งวัตถุดิบทีใช่พร้อมกับการปรุงชาบูมันกุ้งที่เด็ดจริงๆเลยทำให้ออกมาหอมอร่อยมากครับ ความลับมันก็อยู่ที่ต้องใส่มันกุ้งเยอะหน่อย พร้อมกับไข่และโหระพาด้วย วันนี้ทานไปรสชาติออกมาโอเคมากเลยครับ สั่งอะไรมาทานใส่ลงไปในชาบูเพิ่มเติมก็อร่อยไปหมด เพราะน้ำซุปนั้นอร่อยมาก

จริงๆแล้วทางร้านก็มีสูตรในการปรุงชาบูมันกุ้งให้อร่อยอยู่ด้วยเช่นกัน มือใหม่อาจจะลองปรุงตามดูก็ได้ แต่ถ้าไม่อร่อยก็ จัดการเรียกพนักงานมา complain ได้เลยครับ ฮ่าๆ ร้านนี้ไม่รับบัตรเครดิตนะครับ จะมาทานยังไงเตรียมเงินสดมาให้พร้อม แล้วก็มาย้อนวัยไปกินชาบูได้เลยครับ